Document ID: 32001R2105

Κανονισμός (ΕΚ) αριθ. 2105/2001 της Επιτροπής
της 26ης Οκτωβρίου 2001
για τροποποίηση του κανονισμού (ΕΚ) αριθ. 1093/2001 όσον αφορά τις εισαγωγές κάνναβης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1673/2000 του Συμβουλίου, της 27ης Ιουλίου 2000, περί κοινής οργανώσεως της αγοράς στον τομέα του λίνου και της κάνναβης που προορίζονται για την παραγωγή ινών(1), και ιδίως τα άρθρα 9 και 14,
Εκτιμώντας τα ακόλουθα:
(1) Δυνάμει του κανονισμού (ΕΚ) αριθ. 1093/2001 της Επιτροπής(2), για την τροποποίηση του κανονισμού (ΕΚ) αριθ. 245/2001 της Επιτροπής(3) για τη θέσπιση των λεπτομερειών εφαρμογής του κανονισμού (ΕΚ) αριθ. 1673/2000, θεσπίστηκαν νέες διατάξεις σχετικά με τις εισαγωγές κάνναβης. Το άρθρο 2 του κανονισμού (ΕΚ) αριθ. 1093/2001 προβλέπει την εφαρμογή των εν λόγω διατάξεων από την 1η Νοεμβρίου 2001.
(2) Για την εφαρμογή των εθνικών μέτρων που αντιστοιχούν στη νέα νομοθεσία όσον αφορά τις εισαγωγές κάνναβης απαιτούνται σημαντικές τροποποιήσεις από νομοθετική, διοικητική και πρακτική άποψη σε εθνικό επίπεδο. Εκ του γεγονότος αυτού, ορισμένα κράτη μέλη είναι δυνατόν να μην είναι σε θέση να εγγυηθούν την εφαρμογή των νέων διατάξεων στην προβλεπόμενη ημερομηνία της 11ης Νοεμβρίου 2001. Λαμβάνοντας υπόψη την ανάγκη να διασφαλιστεί σύγχρονη και ομοιογενής έναρξη ισχύος των εν λόγω διατάξεων σε όλα τα κράτη μέλη, πρέπει να δοθεί σ' αυτά επαρκής συμπληρωματική προθεσμία και να προβλεφθεί η εφαρμογή των νέων διατάξεων από την 1η Μαΐου 2002. Συνεπώς, τα ισχύοντα μέτρα ελέγχου πρέπει να εξακολουθήσουν να εφαρμόζονατι έως τις 30 Απριλίου 2002.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης φυσικών ινών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΚ) αριθ. 1093/2001, η ημερομηνία "1η Νοεμβρίου 2001" αντικαθίσταται από την ημερομηνία "1η Μαΐου 2002" και η ημερομηνία "31 Οκτωβρίου 2001" αντικαθίσταται από την ημερομηνία "30 Απριλίου 2002".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Οκτωβρίου 2001.

Labels: 3
17
1
6